Дора Габе
Дядо Господи

chitanka.info

О, дядо Господи,

От всички най-добър,

От всички най-голям!

Ти, дето си в небето сам,

А знаеш тук каквото става,

и слънцето отде изгрява,

и де звездичките се крият,

и как тревите сочец пият,

и разцъфтяват, и узряват!

Сега ме гледаш, Божичко, оттам

И знаеш днешния ми грях.

И ме е срам, и ме е страх!

А мама рече: „Господ е добър,

На всички ни прощава“.

Затуй ти давам

Сърцето си и двете си очички

И двете си ръчички —

Да ти се молят да простиш

На всички братя и сестрички.

И татко да не ми се кара,

А мама да не плаче,

И баба да не е такава стара,

И веч да няма на земята

Ни едно сираче!

А пък уроците си утре да ги знам.

О, дядо Господи,

От всички най-добър,

От всички най-голям!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.